b'\n_START_ARTICLE_\nVaratuomari\n_START_PARAGRAPH_\nVaratuomari (lyh. VT, ruots. viceh\xc3\xa4radsh\xc3\xb6vding, VH) on oikeustieteellinen arvonimi Suomessa. _NEWLINE_Varatuomarin arvo voidaan my\xc3\xb6nt\xc3\xa4\xc3\xa4 juristille, joka on suorittanut tuomioistuinharjoittelun. Tuomioistuinharjoittelulla tarkoitetaan k\xc3\xa4r\xc3\xa4j\xc3\xa4oikeuden, hovioikeuden ja hallinto-oikeuden laink\xc3\xa4ytt\xc3\xb6teht\xc3\xa4viin perehdytt\xc3\xa4v\xc3\xa4\xc3\xa4 k\xc3\xa4r\xc3\xa4j\xc3\xa4notaarien harjoitteluj\xc3\xa4rjestelm\xc3\xa4\xc3\xa4, joka koostuu ty\xc3\xb6harjoittelusta, koulutuksesta ja seurannasta. Tuomioistuinharjoitteluun kuuluu kaksi kuuden kuukauden pituista harjoittelujaksoa. Ensimm\xc3\xa4inen jakso suoritetaan k\xc3\xa4r\xc3\xa4j\xc3\xa4oikeudessa ja toinen k\xc3\xa4r\xc3\xa4j\xc3\xa4oikeudessa, hovioikeudessa tai hallinto-oikeudessa._NEWLINE_Aiemmin tuomioistuinharjoittelua suorittavat k\xc3\xa4yttiv\xc3\xa4t hovioikeuden auskultantin arvonime\xc3\xa4 sen j\xc3\xa4lkeen kun olivat vannoneet tuomarinvalan._NEWLINE_Varatuomarin arvonimen my\xc3\xb6nsi aiemmin se hovioikeus, jonka tuomiopiiriss\xc3\xa4 tuomioistuinharjoittelu on suoritettu. Vuoden 2017 alusta arvonimen my\xc3\xb6nt\xc3\xa4minen on kuulunut valtioneuvoston asettaman tuomarinkoulutuslautakunnan teht\xc3\xa4viin. Nykyisin varatuomarin arvonimi ei ole s\xc3\xa4\xc3\xa4dettyn\xc3\xa4 kelpoisuusvaatimuksena mihink\xc3\xa4\xc3\xa4n valtion virkaan, mutta k\xc3\xa4yt\xc3\xa4nn\xc3\xb6ss\xc3\xa4 harvoja poikkeuksia lukuun ottamatta vain tuomioistuinharjoittelun suorittanut hakeutuu tuomarin tai syytt\xc3\xa4j\xc3\xa4n teht\xc3\xa4viin. Yleens\xc3\xa4 harjoittelu suoritetaan melko pian oikeustieteen maisteriksi valmistumisen j\xc3\xa4lkeen._NEWLINE_Aiemmin varatuomarin tittelin voi saada my\xc3\xb6s puolen vuoden kihlakunnanoikeudessa (sen kansliassa) notaarina tapahtuneen auskultoinnin ja 20 p\xc3\xa4iv\xc3\xa4n kihlakunnanoikeuden puheenjohtajana toimimisen j\xc3\xa4lkeen. Vaihtoehtona oli silloinkin vuoden notaarina toimiminen ja 10 p\xc3\xa4iv\xc3\xa4n kihlakunnanoikeuden puheenjohtajuus. Nykyisen k\xc3\xa4r\xc3\xa4j\xc3\xa4oikeusauskultoinnin aikana k\xc3\xa4r\xc3\xa4j\xc3\xa4notaarien puheenjohtajana istuttavaksi annettavien juttujen laatu on rajoitettu v\xc3\xa4h\xc3\xa4isiin asioihin, mit\xc3\xa4 muodollista rajoitusta ei aiemmassa auskultointij\xc3\xa4rjestelm\xc3\xa4ss\xc3\xa4 ollut.'